Ego Arnulphus, Sancti-Petri abbas, notum facio omnibus presentes litteras inspecturis, quod cum Hugo, filius Do... Muntuez, veniens coram abbate Sancti-Mariani, Tegerium, traxisset in causam super quadam domo quam idem Tegerius a patre predicti Hugonis emerat, auditis hinc inde allegationibus, pars utraque judicium sibi fieri postulavit. Quod cum duabus vicibus dilatum fuisset, eo quod judices concordare non poterant, assignata fuit tertia dies, vigilia videlicet Exaltationis Sancte-Crucis, sicut ab abbate et aliis prudentibus viris audivimus, in qua ipse abbas sine dilatione judicium facere tenebatur. Hac die, abbas, advocatis prudentibus viris apud Sanctum-Stephanum, ubi dies fuerat assignata, ibidem usque ad horam et ultra horam expectavit, paratus facere judicium, et Tegerius paratus audire, predicto Hugone non veniente, nec pro se responsalem mittente. Huic expectationi presens fui, et inde testes sunt de canonicis Sancti-Stephani Willelmus de Nerbona; Aco; Willelmus de Vienna; Johannes Brisbarre; Renaudus Abonis; Magister Jacobus de Tornodoro et multi alii; de laïcis Colombus et Michael de Sancto-Amatore; Gaucerus Mucenbien; Garnerus, prepositus Sancti-Mariani, et alii multi.— Renerus, etiam, qui fuerat advocatus supradicti Hugonis, in eadem causa presens fuit et expectavit nobiscum. Actum, anno Graciæ Mº CCº nono.